b'\n_START_ARTICLE_\nAnna Emilie M\xc3\xb8ller\n_START_SECTION_\nKarriere\n_START_PARAGRAPH_\nAnna Emilie M\xc3\xb8ller havde oprindeligt satset p\xc3\xa5 basketball. Hun har spillet p\xc3\xa5 basketball-linjen p\xc3\xa5 Hjemly Idr\xc3\xa6tsefterskole i Hillerslev og var p\xc3\xa5 U18-landsholdet i basketball._NEWLINE_Anna Emilie M\xc3\xb8ller blev som 16-\xc3\xa5rig opdaget som l\xc3\xb8ber, da hun vandt Efterskolernes DM med 35:11 min p\xc3\xa5 10-kilometerdistancen i april 2014._NEWLINE_Ved K\xc3\xb8benhavns Kvindel\xc3\xb8b i juni 2014 forbedrede hun Dorthe Rasmussens 37 \xc3\xa5r gamle U18-rekord p\xc3\xa5 10 kilometer landevej med tiden 34:44._NEWLINE_Hun vandt junior-NM-guld for hold og junior-NM-bronze individuelt i cross country i P\xc3\xa4ivitetty, Finland i november 2014. Det blev en 6. plads i junior-EM 2014, og indsatsen ved EM resulterede i en udtagelse til Europas hold, som dystede i Edinburgh mod Storbritannien og USA. Her blev hun nummer tre individuelt. Hun var udtaget til det danske hold til junior-VM i Kina 2015. _NEWLINE_M\xc3\xb8ller blev udtaget til OL 2016 i Brasilien efter ved et st\xc3\xa6vne i Turku, Finland, 29. juni 2016 at have sat dansk seniorrekord p\xc3\xa5 3000 meter forhindringsl\xc3\xb8b med tiden 9.41,43, selvom l\xc3\xb8bet kun var hendes fjerde officielle forhindringsl\xc3\xb8b. Hele 23 sekunder blev der sk\xc3\xa5ret af den tidligere rekord, der havde st\xc3\xa5et siden 2005._NEWLINE_Med udtagelsen blev hun den yngste kvindelige atletikud\xc3\xb8ver fra Danmark til OL nogensinde og den f\xc3\xb8rste danske kvinde, der nogensinde er udtaget til OL i forhindringsl\xc3\xb8b. Rekorden tog hun fra Jette Ingstrup, der var 19 \xc3\xa5r og 50 dage, da hun stillede op i 800 meter ved OL i Tokyo i 1964. I 1912 deltog l\xc3\xb8beren Fritz Danild, som med 18 \xc3\xa5r og 331 dage er Danmarks yngste OL-deltager i atletik._NEWLINE_Hun har ogs\xc3\xa5 efter OL i Rio fortsat med at lave flotte resultater og er kvalificeret til OL 2020 i s\xc3\xa5vel 3000 m forhindringsl\xc3\xb8b som p\xc3\xa5 5000 m-distancen. Den f\xc3\xb8rste kvalifikation opn\xc3\xa5ede hun 13. juni 2019 ved et Diamond League-st\xc3\xa6vne i Oslo, hvor hun l\xc3\xb8b i tiden 9.24,21, personlig rekord og et p\xc3\xa6nt stykke under kravet p\xc3\xa5 9.30, og den anden kvalifikation kom i hus da hun ved U/23-EM 14. juli samme \xc3\xa5r vandt guld i tiden 15.07,11, der desuden var ny dansk rekord; den hidtidige satte Loa Olafsson i 1978 med 15.08,8._NEWLINE_M\xc3\xb8ller har forbedret de danske rekorder i 3000 m forhindringsl\xc3\xb8b og 5000 m l\xc3\xb8b flere gange. Ved VM i atletik i Doha, Qatar, i 2019 skar hun mere end fem sekunder af rekorden i 3000 m forhindringsl\xc3\xb8b i det indledende heat til tiden 9.18,92, hvilket var nok til at sende hende direkte i finalen. I finalen skar hun yderligere mere end fem sekunder af rekorden, der derefter lyder p\xc3\xa5 9.13,46. Pr\xc3\xa6stationen indbragte hende en syvendeplads i finalen.\n_START_SECTION_\nFamilie\n_START_PARAGRAPH_\nAnna Emilie M\xc3\xb8llers oldefar, Poul Holm (1888-1964) deltog ved OL i London i 1908 i sv\xc3\xb8mning i 100 meter fri og i 4x200 meter holdkap. Samme \xc3\xa5r deltog den alsidige Poul Holm ligeledes i gymnastik.'